钦定古今图书集成/历象汇编/乾象典/第076卷 > 《诗经》 > 《鄘风蝃𬟽》
## 钦定古今图书集成/历象汇编/乾象典/第076卷 > 《诗经》 > 《鄘风蝃𬟽》

“蝃𬟽在东”，莫之敢指。

〈疏〉《释天》云：“䗖𬟽谓之雩。䗖𬟽，虹也。”郭璞曰：“俗名为美人。”《音义》云：“虹双出，色鲜盛者为雄，雄曰虹；暗者为雌，雌曰蜺。”此与《尔雅》字小异，音实同，是为虹也。莫之敢指。夫妇过礼，则虹气盛也。《月令》：孟冬虹藏不见，则十月以前，当自有虹过礼，而气更甚，不谓凡平无虹也。以天见戒，故君子戒惧讳恶。若指而视之，则似慢天之戒，故莫之敢指也。〈朱注〉《蝃𬟽》，虹也。日与雨交，倏然成质，似有血气之类，乃阴阳之气不当交而交者，盖天地之淫气也。“在东”者，莫，虹也。虹随日所映，故朝西而莫东也。言蝃𬟽在东而人莫敢指，以比淫奔之恶，人不敢道也。〈大全〉安成刘氏曰：“虹之为质，不映日不成。盖云薄漏日，日映雨气则生也。今以水映日，亦成青红之晕。”

“朝𬯀于西”，崇朝其雨。

〈疏〉𬯀亦虹也。由升气所为，故号虹为“𬯀。”〈朱注〉𬯀，升也。《周礼》：“十煇，九曰𬯀。”注以为虹盖忽然而见，如自下而升也。崇，终也。从旦至食时为终朝。盖方雨而虹见，则其雨终朝而止矣。盖淫慝之气有害于阴阳之和也。今俗谓虹能截雨，信然。〈大全〉南轩张氏曰：“《蝃𬟽》见则雨止，初无东西之分，验之多矣。阴阳和则成雨，阴气方凝聚，而日气自他方来，感不以正，阴受其感，其正反为之解散，故雨不能成也。”